Det er ikke tilfældigt, at nogle af USA's mest ikoniske fastfoodkæder som Burger King pludselig er begyndt at tænke på klimaet.

For en række store investeringsfonde har givet kæderne et ultimatum: Nedbring jeres CO2-aftryk, eller vi trækker vores investeringer.

Sådan lyder beskeden for eksempel fra Kirsten James fra organisationen Ceres, som rådgiver investorer om blandt andet bæredygtighed og klima.

- Vi rådgiver 80 investeringsfonde, som tilsammen sidder på 6,5 billioner dollar, og de har klart bedt om, at fastfoodindustrien sætter præcise og dokumenterbare mål for at nedbringe deres udledning af drivhusgasser, siger Kirsten James, da DR møder hende i Los Angeles.

Nye menukort på flere fastfoodrestauranter

Resultatet kan nu ses på menukortet og hos kæder som Del Taco, Dominos Pizza og Burger King, hvor især oksekødet har fået konkurrence af plantebaseret “kød", hvis konsistens og smag til forveksling ligner den ægte vare.

- Det er tydeligt, at investorpresset har virket, for nu begynder fastfoodkæderne at sætte klare mål for, hvordan de kan nedsætte deres CO2-aftryk og forbrug af vand, siger Kirsten James.

Når Ceres har fokus på særligt oksekødsproduktionen, er det ikke uden grund. Køer udleder kolossale mængder af den kraftige drivhusgas, metan, når de tygger drøv.

I de kommende år forventes efterspørgslen efter oksekød at stige med 70 procent. Det sker i takt med, at befolkninger i fattige lande bliver rigere og får råd til at spise som os i Vesten.

Plantebøffen er populær

Et af firmaerne bag det plantebaserede “kød”, som nu kan fås i burgere hos Burger King, hedder Impossible Meat. Den præcise formel på plantebøffen er en forretningshemmelighed, men der indgår blandt andet sojabønner og hvedeprotein i opskriften.

Resultatet er forbløffende tæt på oplevelsen af en traditionel burger lavet af oksekød - hvilket forbrugerne har kvitteret for.

- Da vi lancerede Impossible-burgeren hos Burger King i storbyen St. Louis, oplevede kæden en fremgang på 18 procent i deres salg. Ikke bare af vores burger, men af alle typer af burgere, fortæller Pat Brown, der er direktør og stifter af Impossible Meat, og fortsætter: